b'\n_START_ARTICLE_\nHassan Hanafi\n_START_SECTION_\nStudii \xc8\x99i activitatea profesional\xc4\x83\n_START_PARAGRAPH_\nN\xc4\x83scut pe 13 februarie 1935 la Cairo. \xc3\x8en 1956 \xc3\xae\xc8\x99i finalizeaz\xc4\x83 studiile de licen\xc8\x9b\xc4\x83 \xc3\xaen domeniul literaturii \xc8\x99i filologiei la Universitatea din Cairo, iar \xc3\xaen anul 1966 a ob\xc8\x9binut titlul de doctor \xc3\xaen filosofie la Sorbona, cu dou\xc4\x83 teze despre fenomenologie scrise \xc3\xaen francez\xc4\x83 \xc8\x99i publicate prima dat\xc4\x83 la Paris, \xc3\xaen 1966. Cele dou\xc4\x83 lucr\xc4\x83ri sunt L\xe2\x80\x99ex\xc3\xa9g\xc3\xa8se de la ph\xc3\xa9nom\xc3\xa9nologie, l\xe2\x80\x99etat actuel de la m\xc3\xa9thode ph\xc3\xa9nom\xc3\xa9nologique et son application au ph\xc3\xa9nom\xc3\xa8ne religieux (Exegeza fenomenologiei, starea actual\xc4\x83 a metodei fenomenologice \xc8\x99i aplicarea ei \xc3\xaen religie) \xc8\x99i  Ph\xc3\xa9nom\xc3\xa9nologie de l\xe2\x80\x99ex\xc3\xa9g\xc3\xa8se, essai d\xe2\x80\x99une herm\xc3\xa9neutique existentielle \xc3\xa0 partir du Nouveau Testament (Fenomenologia exegezei, \xc3\xaencercarea unei hermeneutici existen\xc8\x9biale pornind de la Noul Testament)._NEWLINE_Din 1967 ocup\xc4\x83 pe r\xc3\xa2nd func\xc8\x9biile de preparator (1967-1973), asistent (1973-1980), profesor de filosofie (1980-1995) \xc8\x99i profesor emerit (1995-prezent), \xc3\xaen cadrul facult\xc4\x83\xc8\x9bii de filologie \xc8\x99i literatur\xc4\x83 a Universit\xc4\x83\xc8\x9bii din Cairo. \xc3\x8en anii 1988-1994 a \xc3\xaendeplinit func\xc8\x9bia de \xc8\x99ef al sec\xc8\x9biei de filozofie din cadrul aceleia\xc8\x99i institu\xc8\x9bii. A fost invitat s\xc4\x83 predea la universit\xc4\x83\xc8\x9bi din str\xc4\x83inate precum: Universitatea Temple, Philadelphia (1971-1975), la Fez, \xc3\xaen Maroc (1982-1984), Tokyo (1984-1985). De asemenea, de\xc8\x9bine titlul de vicepre\xc8\x99edinte al Ligii arabe de filozofie, secretar general al Ligii egiptene de filozofie, membru al Comitetului de cooperare asiatico-african\xc4\x83, membru al Uniunii scriitorilor din Egipt \xc8\x99i al Comitetului de filozofie din \xc3\x8enaltul consiliu de cultur\xc4\x83._NEWLINE_\xc3\x8en cei zece ani c\xc3\xa2t a studiat la Sorbona (1956-1966), Hanafi a intrat \xc3\xaen contact cu filozofia european\xc4\x83, fiind cel mai mult influen\xc8\x9bat de filozofii europeni francezi \xc8\x99i de ideali\xc8\x99tii germani: Bergson, Kant, Fichte, Schelling, Hegel. S-a interesat \xc3\xaen mod special de sistemul de g\xc3\xa2ndire al filozofului olandez Baruch Spinoza din a c\xc4\x83rui oper\xc4\x83 a tradus la \xc3\xaenceputul carierei sale.\n_START_SECTION_\nOccidentalismul\n_START_PARAGRAPH_\nCel mai important proiect al lui Hassan Hanafi \xc3\xael constituie studiul monumental pe care autorul \xc3\xael denume\xc8\x99te at-Tura\xe1\xb9\xaf wa at-ta\xc4\x9fd\xc4\xabd (Mo\xc8\x99tenire \xc8\x99i \xc3\xaennoire). Acest proiect cuprinde trei p\xc4\x83r\xc8\x9bi Mawqifu-n\xc4\x81 mina t-tur\xc4\x81\xe1\xb9\xafi-l-qad\xc4\xabmi (Perspectiva noastr\xc4\x83 asupra mo\xc8\x99tenirii arabe), Mawqifu-n\xc4\x81 mina-t-tur\xc4\x81\xe1\xb9\xafi-l-\xc4\xa1arb\xc4\xab (Perspectiva noastr\xc4\x83 asupra mo\xc8\x99tenirii occidentale) \xc8\x99i Mawqifu-n\xc4\x81 mina-l-w\xc4\x81qi\xca\xbbi (Perspectiva noastr\xc4\x83 asupra realit\xc4\x83\xc8\x9bii). Cea de-a doua parte cunoscut\xc4\x83 \xc8\x99i sub numele de Muqaddimatun f\xc4\xab \xca\xbbilmi\xe2\x80\x93l-\xca\xb9isti\xc4\xa1r\xc4\x81bi (Introducere \xc3\xaen \xc8\x99tiin\xc8\x9ba occidentalismului) este o lucrare programatic\xc4\x83 care \xc3\xae\xc8\x99i propune teoretizarea occidentalismului ca disciplin\xc4\x83 de studiu. Occidentalismul este v\xc4\x83zut \xc3\xaen opozi\xc8\x9bie cu orientalismul \xc8\x99i are ca scop principal eliberarea civiliza\xc8\x9biei arabo-islamice de sub tutela Ocidentului care de mai bine de dou\xc4\x83 sute de ani de\xc8\x9bine hegemonia cultural\xc4\x83 \xc8\x99i se impune ca \xe2\x80\x9eunic model de progres \xc8\x99i civiliza\xc8\x9bie\xe2\x80\x9d._NEWLINE_Ini\xc8\x9biativa fond\xc4\x83rii acestei discipline vine ca urmare a atacului cultural \xc3\xaendreptat de Occident \xc3\xaencep\xc3\xa2nd cu secolul al XIX-lea \xc8\x99i instaurarea colonialismului. Acest atac s-a manifestat prin impunerea culturii franceze \xc3\xaen zona Maghrebului arab \xc8\x99i distrugerea \xc8\x99colilor de limba arab\xc4\x83. Influen\xc8\x9ba vestic\xc4\x83 persist\xc4\x83, ba chiar se intensific\xc4\x83 dup\xc4\x83 ob\xc8\x9binerea independen\xc8\x9bei astfel \xc3\xaenc\xc3\xa2t elita intelectual\xc4\x83 arab\xc4\x83 este tributar\xc4\x83 cadrului teoretic impus de Occident. Mai mult dec\xc3\xa2t at\xc3\xa2t culturile neoccidentale trebuie s\xc4\x83 asimilize concepte \xc8\x99i terminologie occidental\xc4\x83 pentru a putea fi recunoscute pe plan interna\xc8\x9bional. A\xc8\x99adar concepte precum marxism, liberalism, socialism, na\xc8\x9bionalism, constructivism au p\xc4\x83truns \xc3\xaen cultura arab\xc4\x83 dup\xc4\x83 ce au f\xc4\x83cut carier\xc4\x83 \xc3\xaen Occident._NEWLINE_Occidentalismul urm\xc4\x83re\xc8\x99te \xc3\xaenl\xc4\x83turarea acestor influen\xc8\x9be str\xc4\x83ine \xc8\x99i s\xc4\x83 redea culturii arabe puterea de a se reinventa, de a crea un produs original. Acest demers teoretic \xc3\xae\xc8\x99i asum\xc4\x83 cunoa\xc8\x99terea, dezv\xc4\x83luirea identit\xc4\x83\xc8\x9bii culturale a Occidentului prin mijloacele culturii arabe. Este reversul orientalismului care reprezint\xc4\x83 studiul derulat de europeni pentru cunoa\xc8\x99terea culturilor r\xc4\x83s\xc4\x83ritene. Prin urmare civiliza\xc8\x9bia, istoria europei devin obiecte de studiu pe care Hanafi le abordeaz\xc4\x83 pe larg \xc3\xaen lucrarea sa. Istoria culturii europene este \xc3\xaemp\xc4\x83r\xc8\x9bit\xc4\x83 pe perioade \xc3\xaencep\xc3\xa2nd cu antichitatea greco-latin\xc4\x83, considerat\xc4\x83 a fi piatra de temelie \xc3\xaen formarea con\xc8\x99tiin\xc8\x9bei \xc8\x99i civiliza\xc8\x9biei europene. Hanafi distinge cinci etape principale \xc3\xaen formarea con\xc8\x99tiin\xc8\x9bei culturale europene pe care le prezint\xc4\x83 dintr-o perspectiv\xc4\x83 istoric\xc4\x83: marii p\xc4\x83rin\xc8\x9bi ai bisericii \xc8\x99i scolastica (reprezentan\xc8\x9bi Augustin \xc8\x99i Toma d\xe2\x80\x99Aquino, din secolul I p\xc3\xa2n\xc4\x83 \xc3\xaen secolul al XIV-lea), reforma religioas\xc4\x83 \xc8\x99i Rena\xc8\x99terea (secolele al XV-lea \xc8\x99i al XVI-lea), ra\xc8\x9bionalismul \xc8\x99i iluminismul (secolele al XVII-lea \xc8\x99i al XVIII-lea), pozitivismul \xc8\x99i \xc8\x99tiin\xc8\x9ba (secolul al XIX-lea), iar ultima faz\xc4\x83 este reprezentat\xc4\x83 de existen\xc8\x9bialismul secolului XX._NEWLINE_Marile curente de g\xc3\xa2ndire din Europa sunt prezentate pe larg, astfel: iluminismul german, italian, englez, american, francez \xc8\x99i rus \xc8\x99i contribu\xc8\x9bia filozofilor europeni la realizarea revolu\xc8\x9biei \xc8\x99i trecerii de la monarhie absolut\xc4\x83 la monarhie de tip iluminist care promoveaz\xc4\x83 valori sociale precum: libertatea, egalitatea, dreptatea \xc8\x99i unitatea omenirii. Ultima parte a lucr\xc4\x83rii urmeaz\xc4\x83 cursul sau destinul cultural al Europei \xc3\xaen prezent \xc8\x99i viitor \xc8\x99i face o compara\xc8\x9bie \xc3\xaentre aceasta \xc8\x99i lumea a treia (Asia, Africa \xc8\x99i America Latin\xc4\x83 cu accent pe civiliza\xc8\x9bia islamic\xc4\x83 \xc8\x99i arab\xc4\x83) aflat\xc4\x83 \xc3\xaen proces de dezvoltare. Hanafi abordeaz\xc4\x83 problema rela\xc8\x9biilor dintre cele dou\xc4\x83 civiliza\xc8\x9bii \xc8\x99i modul \xc3\xaen care acestea s-au influen\xc8\x9bat reciproc. Pentru civiliza\xc8\x9bia arabo-islamic\xc4\x83 alteritatea este reprezentat\xc4\x83 de Occident cu care a stabilit permanent contact fie c\xc4\x83 acesta era pa\xc8\x99nic sau armat. Cruciadele reprezint\xc4\x83 o etap\xc4\x83 de contact \xc3\xaentre cele dou\xc4\x83 lumi, etap\xc4\x83 \xc3\xaen care Europa r\xc4\x83m\xc3\xa2ne \xc3\xaen cronicile orientale cotat\xc4\x83 ca barbar\xc4\x83, necivilizat\xc4\x83 \xc8\x99i fanatic\xc4\x83. Colonialismul se constituie tot ca o perioad\xc4\x83 de contacte \xc3\xaentre cele dou\xc4\x83 civiliza\xc8\x9bii, cu men\xc8\x9biunea c\xc4\x83 Occidentul este cel care are ascendentul \xc8\x99i supune o mare parte din teritoriile Orientului._NEWLINE_Occidentalismul este o ini\xc8\x9biativ\xc4\x83 a intelectualilor lumii a treia de a anula \xe2\x80\x9ecomplexul de superioritate\xe2\x80\x9d (\xca\xbbuqdat an-naq\xe1\xb9\xa3) pe care con\xc8\x99tiin\xc8\x9ba european\xc4\x83 \xc3\xael arboreaz\xc4\x83 \xc3\xaen ceea ce prive\xc8\x99te civiliza\xc8\x9biile orientale. Aceast\xc4\x83 nou\xc4\x83 \xc8\x99tiin\xc8\x9b\xc4\x83 const\xc4\x83 \xc3\xaen studierea con\xc8\x99tiin\xc8\x9bei culturale europene cu acelea\xc8\x99i mijloace pe care cultura european\xc4\x83 le-a aplicat asupra culturilor orientale: filozofia istoriei, sociologia, antropologia, etc. Occidentalismul este necesar, spune Hanafi, deoarece creeaz\xc4\x83 premisele egalit\xc4\x83\xc8\x9bii dintre cele dou\xc4\x83 culturi \xc8\x99i deschide drumul prin care civiliza\xc8\x9biile orientale se pot elibera de sub domina\xc8\x9bia cultural\xc4\x83 a Occidentului sau occidentalizare (ta\xc4\xa1r\xc4\xabb). Scopul acestei \xc8\x99tiin\xc8\x9be este de a scoate la suprafa\xc8\x9b\xc4\x83 rolul pe care Orientul l-a avut \xc3\xaen modelarea umanit\xc4\x83\xc8\x9bii, rol pe care literatura de specialitate \xc3\xael ignor\xc4\x83.\n_START_SECTION_\nOpere\n_START_PARAGRAPH_\nTraduceri \xc3\xaen limba arab\xc4\x83_NEWLINE_Nam\xc4\x81\xe1\xb8\x8fi\xc4\x9f mina-l-falsafati-l-mas\xc4\xab\xe1\xb8\xa5iyyati f\xc4\xab-l-\xca\xbba\xe1\xb9\xa3ri-l-was\xc4\xab\xe1\xb9\xadi (Model al filozofiei cre\xc8\x99tine a Evului Mediu) Alexandria, 1968_NEWLINE_Ris\xc4\x81latun f\xc4\xab-l-l\xc4\x81h\xc5\xabti wa-s-sy\xc4\x81sati li-Spinoza (Tratat de teologie \xc8\x99i politic\xc4\x83 de Baruch Spinoza) Cairo, 1973_NEWLINE_Opere scrise \xc3\xaen limba arab\xc4\x83_NEWLINE_At-Tura\xe1\xb9\xaf wa-t-ta\xc4\x9fd\xc4\xabd  (Mo\xc8\x99tenire \xc8\x99i \xc3\xaennoire  proiect \xc3\xaen trei p\xc4\x83r\xc8\x9bi)_NEWLINE_Mawqifu-n\xc4\x81 mina t-tur\xc4\x81\xe1\xb9\xafi-l-qad\xc4\xabmi (Perspectiva noastr\xc4\x83 asupra mo\xc8\x99tenirii arabe)_NEWLINE_\xe2\x80\xa2Mina-l-\xca\xbbaq\xc4\xabdati \xca\xb9il\xc4\x81-\xe1\xb9\xaf-\xe1\xb9\xafawrati  (De la dogm\xc4\x83 la revolu\xc8\x9bie) cinci volume, Cairo, 1988_NEWLINE_\xe2\x80\xa2Mina-n-naqli \xca\xb9il\xc4\x81-l-\xca\xb9ibd\xc4\x81\xca\xbbi (De la traducere la crea\xc8\x9bie) dou\xc4\x83 volume_NEWLINE_\xe2\x80\xa2Mina-l-fan\xc4\x81\xca\xb9i \xca\xb9il\xc4\x81-l-baq\xc4\x81\xca\xb9i (De la mistuire la continuare)_NEWLINE_\xe2\x80\xa2Mina-n-na\xe1\xb9\xa3\xe1\xb9\xa3i \xca\xb9il\xc4\x81-l-w\xc4\x81qi\xca\xbbi (De la text la realitate) dou\xc4\x83 volume_NEWLINE_\xe2\x80\xa2Mina-n-naqli \xca\xb9il\xc4\x81-l-\xca\xbbaqli (De la transmitere la ra\xc8\x9biune)_NEWLINE_\xe2\x80\xa2Al-\xca\xbbaqlu wa-\xe1\xb9\xad-\xe1\xb9\xadab\xc4\xab\xca\xbbatu (Ra\xc8\x9biunea \xc8\x99i natura)_NEWLINE_\xe2\x80\xa2Al-\xca\xb9ins\xc4\x81nu wa-t-tar\xc4\xab\xe1\xb8\xabu (Omul \xc8\x99i istoria)_NEWLINE_Mawqifu-n\xc4\x81 mina-t-tur\xc4\x81\xe1\xb9\xafi-l-\xc4\xa1arb\xc4\xab (Perspectiva noastr\xc4\x83 asupra mo\xc8\x99tenirii occidentale)_NEWLINE_\xe2\x80\xa2Muqadimmatun f\xc4\xab \xca\xbbilmi\xe2\x80\x93l-\xca\xb9isti\xc4\xa1r\xc4\x81bi (Introducere \xc3\xaen \xc8\x99tiin\xc8\x9ba occidentalismului) Cairo, 1991_NEWLINE_Mawqifu-n\xc4\x81 mina-l-w\xc4\x81qi\xca\xbbi (Perspectiva noastr\xc4\x83 asupra realit\xc4\x83\xc8\x9bii)_NEWLINE_\xe2\x80\xa2Al-\xca\xbbahdu-l-qad\xc4\xabmu (Vechiul Testament)_NEWLINE_\xe2\x80\xa2Al-\xca\xbbahdu-l-\xc4\x9fad\xc4\xabdu  (Noul Testament)_NEWLINE_Ad-d\xc4\xabnu wa-\xe1\xb9\xaf-\xe1\xb9\xafawratu f\xc4\xab Mi\xe1\xb9\xa3ra (Religia \xc8\x99i revolu\xc8\x9bia \xc3\xaen Egipt)_NEWLINE_\xe1\xb8\xa4iw\xc4\x81ru-m-Ma\xc5\xa1riqi wa-l-Ma\xc4\xa1ribi (Dialogul dintre Mashreq \xc8\x99i Maghreb) Cairo, 1990_NEWLINE_Ad-d\xc4\xabnu wa-\xe1\xb9\xaf-\xe1\xb9\xafaq\xc4\x81fatu wa-s-sy\xc4\x81satu f\xc4\xab-l-wa\xe1\xb9\xadani-l-\xca\xbbarab\xc4\xab (Religie cultur\xc4\x83 \xc8\x99i politic\xc4\x83 \xc3\xaen \xc8\x9b\xc4\x83rile arabe) Cairo, 1998_NEWLINE_\xe1\xb8\xa4iw\xc4\x81ru-l-\xca\xb9a\xc4\x9fy\xc4\x81li (Dialog \xc3\xaentre genera\xc8\x9bii) 1998_NEWLINE_F\xc4\xab fikri-n\xc4\x81-l-mu\xca\xbb\xc4\x81\xe1\xb9\xa3iri (Despre g\xc3\xa2ndirea arab\xc4\x83 contemporan\xc4\x83) 1976_NEWLINE_F\xc4\xab fikri-l-\xc4\xa1arbi-l- mu\xca\xbb\xc4\x81\xe1\xb9\xa3iri (Despre g\xc3\xa2ndirea occidental\xc4\x83 contemporan\xc4\x83) 1977'